Rektor skors studente betrokke by plakkaat-voorval | Maroela Media
Die plakkate is op 9 Mei 2017 op die Stellenbosch-kampus van die US aangebring. Die grafika op die plakkate is gebaseer op ou Nazi-propaganda.
Die US het tot dusver drie persone wat verbind word met die beplanning van die "Anglo-Afrikaner Student"-geleentheid en die gepaardgaande plakkate geïdentifiseer. Die US se Eenheid vir Gelykwaardigheid, met ondersteuning van die personeel by die Afdeling Studentedissipline, lei die ondersoek.
"Die plakkate en die geadverteerde geleentheid wat rasse-polarisering en -meerderwaardigheid aanmoedig en uiters aanstootlike verwysings na Nazi-propaganda en neo-Nazisme insluit, is totaal onaanvaarbaar," het Jaco Greeff Brink, hoof van die Eenheid, gesê. "Gegewe die waardes van die US en die Suid-Afrikaanse Grondwet kan ons nie sieninge, geleenthede, bemarkingsveldtogte of sinspelings wat ons inherente gelykheid as mense ondermyn, duld nie."
Greeff Brink het gesê die plakkate, wat sonder die toestemming van die universiteit opgesit is, en wat 'n lokaal adverteer vir 'n vergadering wat nie bespreek was nie, is reeds verwyder.
Die Eenheid het aanbevelings aan die Universiteit se Sentrale Dissiplinêre Komitee (SDK) en bestuur gemaak. Die saak is nou 'n dissiplinêre aangeleentheid.
"Die SDK sal in sy hantering van hierdie saak oor die skorsings en verdere stappe besluit. Die saak word as prioriteit beskou, en moet toegelaat word om sy loop te neem," het De Villiers gesê. "Toe ons aandag Dinsdag op die voorval gevestig is, het sowel die bestuur as die Studenteraad dit dadelik duidelik gemaak dat ons rassisme en rasse-meerderwaardigheid ten sterkste veroordeel."
Die Eenheid vir Gelykwaardigheid het gerapporteer dat die plakkate en geadverteerde geleentheid rassepolarisasie/ -superioriteit bevorder, en dat dit – tesame met hoogs aanstootlike verwysings na Nazi-propaganda en neo-Nazisme – in stryd is met die US se Beleid oor Onbillike Diskriminasie en Teistering. Daar is bevind dat die gedrag en optrede van die betrokke studente "'n vernederende uitwerking gehad en 'n intimiderende omgewing by die US geskep het".
"Die US werk hard daaraan om 'n inklusiewe en diverse instelling te wees," het De Villiers bygevoeg. "Die lokaalbespreking vir die beplande byeenkoms is nie deur die universiteit goedgekeur nie, en ons het geen inligting daaroor gehad voordat die plakkate vertoon is nie – sonder toestemming. Toe die saak onder ons aandag gebring is, is kampussekuriteit gevra om die plakkate te verwyder. Ons sal voortgaan om rassisme en onbillike diskriminasie te bestry, en menseregte, gelykheid, menswaardigheid en demokrasie te bevorder. Dit doen ons aan die hand van ons eie beleidsdokumente, asook ons verbintenis tot die Grondwet van Suid-Afrika en die Handves van Regte wat daarin vervat is."
Ek dink 'n disiplinêre verhoor sou meer van pas wees. Dit kan moontlik kwalifiseer as plagiaat, maar ek sien niks fout met die plakkate se inhoud nie. Is ek dan besig om mal te word? Gaan jy eendag aangekla word van rassisme omdat jy 'n Volkswagen Kewer ry? Dit was dan Hitler se Volksmotor?
Hier is die studente self se weergawe:
Dit kan net blankes wees wat so VINNIG voorlopig geskors word en studente wat laasjaar oproerig opgetree en skade aangerig het was toegelaat om met hulle normale studentelewens voort te gaan!
Ek stem saam dat die gedrag onaanvaarbaar is, maar is die normale regsbeginsel nie dat jy onskuldig is totdat jy skuldig bevind word nie
Gelykheid, verdraagsaamheid, nie-rassisme ens. is pragtige woorde. Net jammer dat politici nie daarby hou en met die tong die vure van haat aanblaas.
Wel as dit US se onregverdige rassebeleid aan die groot klok hang, hoekom nie? Hopenlik US rooigesig laat?